Maktabgacha taʼlim tizimiga ilgʻor axborot va pedagogika texnologiyalarini joriy etish chora-tadbirlari toʻgʻrisida
(resolution, 2025-07-15)

Taʼlim-tarbiya jarayoniga bolalarni xar tomonlama intellektual, maʼnaviy-axloqiy va jismoniy rivojlantirishni taʼminlaydigan zamonaviy taʼlim dasturlari, ilgʻor axborot va pedagogika texnologiyalarini joriy etish, ularni maktabga tayyorlash darajasini oshirish, maktabgacha taʼlimni boshqarishning zamonaviy standartlarini yaratish maqsadida Vazirlar Mahkamasi qaror qiladi: 1. Oʻzbekiston Respublikasi Maktabgacha taʼlim vazirligi, Moliya vazirligi, Iqtisodiyot va sanoat vazirligining Oʻzbekiston Respublikasi Maktabgacha taʼlim vazirligi huzuridagi Axborot va pedagogika texnologiyalari innovatsion markazini Oʻzbekiston Respublikasi Maktabgacha taʼlim vazirligi muassisligidagi “Axborot va pedagogika texnologiyalari innovatsion markazi” masʼuliyati cheklangan jamiyat (keyingi oʻrinlarda Innovatsion markaz deb ataladi) etib qayta tashkil etish toʻgʻrisidagi taklifiga rozilik berilsin. 2. Quyidagilar Innovatsion markazning asosiy vazifalari etib belgilansin: boshqaruvning zamonaviy standartlarini ishlab chiqish va maktabgacha taʼlim sohasiga joriy etish; taʼlim-tarbiya jarayoniga ilgʻor axborot va pedagogika texnologiyalarini joriy etish, Maktabgacha taʼlimni boshqarish axborot tizimning tegishli ravishda ishlashini taʼminlash; maktabgacha yoshdagi bolalarni erta rivojlantirish sohasida ilmiy tadqiqotlar oʻtkazish; axborot xavfsizligining tegishli darajasini taʼminlash, Oʻzbekiston Respublikasi Maktabgacha va maktab taʼlimi vazirligi tizimida yagona axborot makonini shakllantirish; maktabgacha taʼlim sohasida innovatsion loyihalarni amalga oshirishni samarali tashkil etish maqsadida tadbirkorlik subyektlari, startap-loyihalar tashabbuskorlari, olimlar, moliya institutlari va boshqa manfaatdor shaxslar oʻrtasida oʻzaro hamkorlikni kengaytirish uchun zarur tashkiliy-texnik va moliyaviy-iqtisodiy shart-sharoitlar yaratish; taʼlim-tarbiya jarayoni doirasida foydalanish uchun oʻquv-metodik materiallarni, multimedia kontentini, maktabgacha taʼlim tizimi tashkilotlarining pedagoglari va rahbarlarini oʻqitish hamda turli telekommunikatsiya kanallari orqali tarqatish maqsadli dasturlarini ishlab chiqish va ishlab chiqarish; maktabgacha taʼlim tizimi xodimlarining innovatsion axborot-kommunikatsiya va pedagogika texnologiyalari sohasidagi bilim va malakasini oshirish, innovatsion taʼlim muhitini tashkil etish; istiqbolli yoʻnalishlarni belgilab olish va maktabgacha taʼlim tizimini, shu jumladan taʼlim sohasida ilmiy va amaliy tadqiqotlar tashkil etish hamda oʻtkazish orqali rivojlantirishning istiqbolli yoʻnalishlarini belgilash va yanada takomillashtirishga doir takliflar ishlab chiqish; maktabgacha taʼlim sifatini baholash usullarini va maktabgacha taʼlim tashkilotlarini moddiy-texnik jihozlash holatini milliy ustuvorliklarni inobatga olgan holda, asosan xalqaro eʼtirof etilgan reyting agentliklari indikatorlari boʻyicha baholash usullarini takomillashtirish; Innovatsion markaz tomonidan oʻz faoliyatini amalga oshirish jarayonida yaratilgan intellektual mulk obyektlariga boʻlgan mualliflik huquqlarini oʻz vaqtida himoya qilish choralarini koʻrish; maktabgacha taʼlim tashkilotlari binolarining prototiplarini va texnologiyalarni belgilangan tartibda ekspertizadan oʻtkazish orqali bolalar uchun xavfsiz taʼlim muhitini yaratish, keyinchalik kelajakda yangi maktabgacha taʼlim muassasalarini qurish uchun konseptual namunalarni tasdiqlash; maktabgacha taʼlim tashkilotlarida isteʼmol qilinadigan oziq-ovqat mahsulotlari sifatini va foydalaniladigan tovarlar hamda materiallar xavfsizligini laboratoriya yoʻli bilan tahlil qilish. 3. Belgilab qoʻyilsinki: Innovatsion markaz oʻziga yuklangan vazifalarni bajarish maqsadida muassis bilan kelishilgan holda, boshqa yuridik shaxslar tashkil etish, faoliyat yuritayotgan xoʻjalik jamiyatlari, shu jumladan xorijiy kapital ishtirokidagi qoʻshma korxonalar ustav kapitalida (ustav fondida) ulush (aksiyalar) sotib olish huquqiga ega; Innovatsion markazga yuklangan vazifalar va faoliyati yoʻnalishlari taʼlim sohasidagi real muhim ehtiyojlardan kelib chiqib, bosqichma-bosqich amalga oshiriladi. 4. Innovatsion markazining tashkiliy tuzilmasi ilovaga muvofiq maʼqullansin. Maktabgacha taʼlim vaziriga Innovatsion markazning tuzilmasiga, zarurat boʻlsa, oʻzgartishlar kiritish, shuningdek uning boshqaruv xodimlari sonini belgilash huquqi berilsin. 5. Oʻzbekiston Respublikasi Maktabgacha taʼlim vazirligi bir oy muddatda: Innovatsion markaz ustavi ishlab chiqilishi va tasdiqlanishini, shuningdek, uning belgilangan tartibda davlat roʻyxatidan oʻtkazilishini taʼminlasin; Innovatsion markazni tajribali mutaxassislar va ilmiy-pedagogik kadrlar orasidan yuqori malakali kadrlar bilan toʻldirish yuzasidan zarur choralar koʻrsin. 6. Quyidagilar Innovatsion markaz faoliyatini moliyalashtirish manbalari etib belgilansin: Innovatsion markaz faoliyati ixtisosligi boʻyicha ishlarni bajarish va xizmatlar koʻrsatishdan tushgan daromadlar; xalqaro moliya institutlari va xorijiy tashkilotlarning grantlari hamda kreditlari; Maktabgacha taʼlimni rivojlantirish jamgʻarmasi mablagʻlari; jismoniy va yuridik shaxslarning, shu jumladan Oʻzbekiston Respublikasi norezidentlarining xayriya mablagʻlari; qonunchilikda taqiqlanmagan boshqa manbalar. 7. Innovatsion markaz 2022-yil 1-yanvargacha boʻlgan muddatga, istisno tariqasida, barcha soliqlardan ozod etilsin. 8. Oʻzbekiston Respublikasi Tashki ishlar vazirligi Oʻzbekiston Respublikasi Maktabgacha va maktab taʼlimi vazirligining buyurtmanomalari boʻyicha ushbu qarorni amalga oshirish doirasida jalb qilinadigan xorijiy mutaxassislarga, shuningdek, ularning oila aʼzolariga kirish vizalari konsullik va boshqa yigʻimlar undirilmasdan belgilangan tartibda rasmiylashtirilishini taʼminlasin. 9. Oʻzbekiston Respublikasi Ichki ishlar vazirligi Innovatsion markaz buyurtmanomalari boʻyicha ushbu qarorni amalga oshirish doirasida jalb qilinadigan xorijiy mutaxassislar va ularning oila aʼzolari uchun davlat boji undirmasdan belgilangan tartibda koʻp martalik vizalar berilishi va uzaytirilishini, shuningdek, ularning yashash manzillari boʻyicha vaqtincha turgan joyi boʻyicha roʻyxatga olinishi hamda uning muddati uzaytirilishini taʼminlasin. 10. Oʻzbekiston Respublikasi Maktabgacha taʼlim vazirligi manfaatdor vazirliklar va idoralar bilan birgalikda qonun hujjatlariga ushbu qarordan kelib chiqadigan oʻzgartirishlar va qoʻshimchalar haqida Oʻzbekiston Respublikasi Vazirlar Mahkamasiga ikki oy muddatda takliflar kiritsin. 11. Mazkur qarorning bajarilishini nazorat qilish Oʻzbekiston Respublikasi Bosh vazirining ijtimoiy rivojlantirish masalalari boʻyicha oʻrinbosari A.A. Abduhakimov va Oʻzbekiston Respublikasi Maktabgacha taʼlim vaziri A.V. Shin zimmasiga yuklansin.